钦定古今图书集成/理学汇编/学行典/第169卷 > 朱子全书 > 《答吕伯恭别纸》
## 钦定古今图书集成/理学汇编/学行典/第169卷 > 朱子全书 > 《答吕伯恭别纸》

上蔡“尧舜事业横在胸中”之说。若谓尧舜自将已做
了底事业横在胸中，则世闲无此等小器量底尧舜。
若说学者，则凡圣贤一言一行，皆当潜心翫索，要识
得他底蕴，自家分上一一要用，岂可不存留在胸次
耶？明道“玩物丧志”之说，盖是箴上蔡记诵博识而不
理会道理之病。渠得此语，遂一向扫荡，直要得胸中
旷然，无一毫所能，则可谓矫枉过其正矣。观其论曾
点事，遂及《列子》御风，以为易做，则可见也。大底明道
所谓“与学者语如扶醉人”，真是如此。来谕有惩创太
过之说，亦正谓此。吾人真不可不深自警察耳！